**МОНГОЛ УЛСЫН ИХ ХУРЛЫН 2019 ОНЫ ЭЭЛЖИТ БУС ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ 3 ДУГААР САРЫН 27-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1** | **Хуралдааны товч тэмдэглэл**  | 1-2 |
| **2** | **Хуралдааны дэлгэрэнгүй тэмдэглэл:** | 3-9 |
|  | Нийгмийн бодлого, боловсрол, соёл, шинжлэх ухааны байнгын хорооны дарга сонгох тухай | 3-9 |

***Монгол Улсын Их Хурлын 2019 оны ээлжит бус чуулганы Нийгмийн бодлого, боловсрол, соёл, шинжлэх ухааны байнгын хорооны 3 дугаар сарын 27-ны өдөр /Лхагва гараг/-ийн хуралдааны товч тэмдэглэл***

Нийгмийн бодлого, боловсрол, соёл, шинжлэх ухааны байнгын хорооны дарга Ё.Баатарбилэг ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 11 гишүүн ирж, 57.9 хувийн ирцтэйгээр хуралдаан 10 цаг 48 минутад Төрийн ордны “Жанжин Д.Сүхбаатар” танхимд эхлэв.*

 *Тасалсан: Я.Санжмятав, Ц.Мөнх-Оргил, М.Оюунчимэг, С.Эрдэнэ.*

 ***Нэг.Нийгмийн бодлого, боловсрол, соёл, шинжлэх ухааны байнгын хорооны даргыг сонгох тухай***

Хуралдаанд Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Ш.Ариунжаргал, референт Г.Мажигсүрэн нар байлцав.

Улсын Их Хурал дахь Монгол ардын намын бүлгийн дарга, Улсын Их Хурлын гишүүн Д.Тогтохсүрэн Улсын Их Хурлын гишүүн Д.Оюунхоролыг Байнгын хорооны даргад нэр дэвшүүлж байгаа тухай саналаа, Улсын Их Хурлын гишүүн А.Ундраа мөн Байнгын хорооны даргад нэр дэвшиж байгаа тухай саналаа тус тус танилцуулав.

Нэр дэвшигчтэй холбогдуулан Улсын Их Хурлын гишүүдээс асуулт гараагүй болно.

Улсын Их Хурлын гишүүн А.Ундраа, Д.Оюунхорол нар үг хэлэв.

**Ё.Баатарбилэг: 1.**Улсын Их Хурлын гишүүн Дуламсүрэнгийн Оюунхоролыг Нийгмийн бодлого, боловсрол, соёл, шинжлэх ухааны байнгын хорооны даргаар сонгохыг дэмжье гэсэн санал хураалт явуулъя.

**Зөвшөөрсөн: 9**

 **Татгалзсан: 2**

 **Бүгд: 11**

**81.8 хувийн саналаар дэмжигдлээ.**

**2.**Улсын Их Хурлын гишүүн Агваанлувсангийн Ундрааг Нийгмийн бодлого, боловсрол, соёл, шинжлэх ухааны байнгын хорооны даргаар сонгохыг дэмжье гэсэн санал хураалт явуулъя.

**Зөвшөөрсөн: 3**

 **Татгалзсан: 8**

 **Бүгд: 11**

**27.3 хувийн саналаар дэмжигдсэнгүй.**

**Байнгын хорооноос гарах санал, дүгнэлтийг Улсын Их Хурлын гишүүн Ц.Цогзолмаа Улсын Их Хурлын чуулганы нэгдсэн хуралдаанд танилцуулахаар тогтов.**

 *Хуралдаан 26 минут үргэлжилж, 19 гишүүнээс 14 гишүүн ирж, 73.6 хувийн ирцтэйгээр 11 цаг 14 минутад өндөрлөв.*

 ***Тэмдэглэлтэй танилцсан:***

 НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ

БАЙНГЫН ХОРООНЫ ДАРГА Ё.БААТАРБИЛЭГ

***Тэмдэглэл хөтөлсөн:***

 ПРОТОКОЛЫН АЛБАНЫ

 ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2019 ОНЫ ЭЭЛЖИТ БУС ЧУУЛГАНЫ**

 **НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ 3 ДУГААР САРЫН 27-НЫ ӨДӨР**

 **/ЛХАГВА ГАРАГ/-ИЙН ХУРАЛДААНЫ ГАР ТЭМДЭГЛЭЛ**

 **Ё.Баатарбилэг:**Байнгын хорооны гишүүдийнхээ энэ өдрийн амгаланг айлтгая. Ирвэл зохих 19 гишүүнээс 11 гишүүн ирсэн. Ирц бүрдсэн тул 2019 оны 03 сарын 27 –ны өдрийн хуралдаанаар хэлэлцэх асуудлыг танилцуулъя.

Нийгмийн бодлого, боловсрол, соёл, шинжлэх ухааны байнгын хорооны даргыг сонгох асуудлыг хэлэлцэнэ.

Хэлэлцэж буй асуудалтай холбогдуулан өөр саналтай гишүүд байна уу. Байхгүй байна. Хэлэлцэх асуудалдаа оръё. Хэлэлцэх асуудлаа баталъя.

 Хэлэлцэх асуудлаа баталъя гэсэн саналтай гишүүд кнопоо дарна уу.

Хэлэлцэх асуудлаар санал хураалт явуулъя. Дэмжье гэсэн саналаар санал хураалт явуулъя. 12 гишүүн оролцож, 12 гишүүн дэмжиж, 100 хувийн саналаар хэлэлцэх асуудал батлагдлаа.

Хэлэлцэх асуудалдаа оръё.

Улсын Их Хурлын Нийгмийн бодлого, боловсрол, шинжлэх ухааны байнгын хорооны даргын асуудал байгаа. Улсын Их Хурлын чуулганы хуралдааны дэгийн тухай хуулийн 15.1 дүгээрт Байнгын хороо бүрэлдэхүүнд нь орсон гишүүдийн дотроос олонхын саналаар Байнгын хорооны даргад нэр дэвшүүлнэ гэж заасан энэ хуулийн заалтаар энэ асуудал яригдана. Нийгмийн бодлого, боловсрол, соёл, шинжлэх ухааны байнгын хорооны даргад нэр дэвшүүлэх тухай Улсын Их Хурал дахь Ардын намын саналыг Бүлгийн дарга Тогтохсүрэн танилцуулна.

 **Д.Тогтохсүрэн:** Баярлалаа. Нийгмийн бодлого, боловсрол, соёл, шинжлэх ухааны байнгын хорооны гишүүдийн өглөөний амгаланг айлтгая. Нийгмийн бодлого, боловсрол, соёл, шинжлэх ухааны байнгын хорооны дарга Баатарбилэг дарга Засгийн газрын гишүүн, Боловсрол, соёл, шинжлэх ухаан, спортын сайдаар томилогдсон. Тийм учраас Байнгын хорооны даргыг сонгох шаардлага үүссэн. Энэ Байнгын хорооны даргад Улсын Их Хурал дахь олонхын бүлгээс Улсын Их Хурлын гишүүн Дуламсүрэнгийн Оюунхоролын нэрийг дэвшүүлж байгаа. Ингэж дэвшүүлэхдээ гурван гол зүйлийг үндэслэл болгож байгаа.

 Нэгдүгээрт нь, парламентад ажилласан туршлагыг нь нэг үндэслэл болгож байгаа.

 Хоёрдугаарт энэ салбарын хүн, ажлын гараагаа энэ салбараас эхэлсэн. Монгол Улсын гавьяат багш хүн байгаа.

 Гуравдугаарт нь энэ Байнгын хорооны онцлог байна. Энэ 2016-2020 оны сонгуулийн мөрийн хөтөлбөрийн голлох заалтууд бол энэ Байнгын хороотой холбоотой тийм учраас энэ ажлынх нь туршлагыг бас Байнгын хорооны даргад нэр дэвшүүлэхэд харгалзаж үзсэн болно. Ингээд би Оюунхорол гишүүний намтрыг та бүхэнд танилцуулъя.

 Монгол Улсын Их Хурлын гишүүн Д.Оюунхорол 1986 онд УБИС, 2003 онд Монгол Улсын Их Сургуулийн Хууль зүйн дээд сургуулийг, 1997 онд Боловсрол судлалын доктор, Японы Сока Их Сургуулийн хүндэт доктор, ОХУ-ын Аюулгүй байдал хамгаалалт, эрх зүйн академийн профессор. 2008-2019 онд шинжлэх ухааны академийн тэргүүлэгч гишүүн. 1985-1990 онд ЕБС-ийн багш, хичээлийн эрхлэгч, эвлэлийн хорооны дарга, 1991-2000 онд Отгонтэнгэр Их сургуулийн ректер, 2000-2004 онд Улсын Их Хурлын гишүүн. 2004-2008 онд Отгонтэнгэр их сургуулийн ерөнхийлөгч, 2008-2012 онд Улсын Их Хурлын гишүүн, 2008-2009 онд Нийгмийн бодлого, боловсрол, соёл, шинжлэх ухааны байнгын хорооны дарга, 2012-2016 онд Улсын Их Хурал дахь Монгол ардын намын бүлгийн дэд дарга, 2014-2016 онд Монгол Улсын Засгийн газрын гишүүн, Байгаль орчин, хүнс, хөдөө аж ахуйн сайд, 2016 онд Улсын Их Хурлын гишүүн, 2016-2017 онд Засгийн газрын гишүүн, Байгаль орчин, аялал жуулчлалын сайраар тус тус ажиллаж байсан. Ийм парламентын болон Засгийн ажлын туршлагатай хүн байна.

Ингээд нийгмийн бодлого, боловсрол, соёл, шинжлэх ухааны байнгын хорооны даргаар Оюунхорол гишүүний нэрийг дэвшүүлж байна.

Байнгын хорооны гишүүд та бүхнийг дэмжиж өгнө гэдэгт итгэж байна. Баярлалаа.

**Ё.Баатарбилэг:** За Тогтохсүрэн даргад баярлалаа. Улсын Их Хурлын чуулганы дэгийн тухай хуулийн 15.4-т Байнгын хорооны болон нэгдсэн хуралдаан дээр гишүүд нэр дэвшигчээс асуулт асууж, үг хэлж болно гэж заасан байдаг.

Тогтохсүрэн даргын танилцуулгатай холбоотойгоор болон нэр дэвшигчээс асуух асуулттай гишүүд байвал нэрсээ өгье.

Асуулт байхгүй байна.

Нэр дэвших асуудал нээлттэй. Нэр дэвших саналтай гишүүд байна уу. Ундраа гишүүн.

**А.Ундраа:**  Та бүхнийхээ амгаланг айлтгая. Ер нь бас өнөөдөр Монгол Улсын маань нийгэм эдийн засгийн нөхцөл байдал ямар байна. Монголын ирээдүй ямар байна. Манай Байнгын хорооны эрхлэх асуудлын хүрээнд харьяалагддаг асуудлууд Монголын цаашдын хувь заяаг шийддэг хамгийн гол асуудал бол боловсрол, эрүүл мэнд, нийгмийн хамгаалал, хүүхдийн эрхийн асуудал гээд маш олон асуудлууд манай Нийгмийн бодлогын байнгын хороонд хамаарагддаг. Тэгэхээр Монголын нөхцөл байдлыг бид харж үзэх юм бол ялангуяа нийгмийн тулгуур багана болсон хоёр үндсэн асуудал боловсрол, эрүүл мэндийн асуудлын нөхцөл байдал бол амаргүй хүнд байгаа гэдгийг ойлгож байна. Энийг бол маш олон хүмүүс шат шатандаа ярьж байна.

Ерөнхий боловсролын асуудал, чанарын асуудал, хүртээмжийн асуудал өнөөдөр цэцэрлэгт хамрагдаж чадаагүй 42 мянга орчим хүүхэд байна гэж байгаа. Хэдэн цэцэрлэг барьж байж энэ хүүхдүүдийг цэцэрлэгт бүрэн хамруулж чадах вэ. Хэдэн сургуулийг чанартай ажиллуулж байж Монгол нийгмийн суурь болсон боловсролын чанарын асуудлыг босгож ирж чадах вэ. Хэдэн их дээд сургууль байж их дээд сургуулиудын хүртээмж сайн байх вэ. Өнөөдөр Боловсролын сайд маань энэ хурлыг ахалж байна. Хэдэн их дээд сургуулийн чанар нь ямар байж өнөөдөр бид нар бүс нутагтаа болон дэлхийд өрсөлдөх чадвартай Монгол боловсон хүчнийг бэлтгэж чадах вэ.

Өнөөдөр бид нар мэдлэгийн эдийн засаг технологид тулгуурласан эдийн засаг хүртээмжтэй эдийн засаг гээд олон талаас нь ярьдаг ч гэлээ гэсэн их дээд сургуулиуд маань энэ чанарын шаардлагыг боловсон хүчний нөөцийн бодлогын шаардлагыг хангаж чадаж байгаа бил үү. Өнөөдөр сургаж төгсгөж байгаа залуучууд маань ажил мэргэжил нь хөдөлмөрийн зах зээлийн эрэлт хэрэгцээтэй нийцэж чадаж байгаа билүү, үгүй билүү.

Цаашлаад бид нар шинжлэх ухаанаа хөгжүүлэх чиглэлээр бол маш олон жил хаяж ирсэн. Ер нь уураг тархиа цэнэглэхгүйгээр улс орон яаж урагшаа явах юм бэ гээд эдгээр асуудалд бол Нийгмийн бодлогын байнгын хорооны гишүүний хувьд гурван жил ажиллаж ирлээ. Мөн бас Монгол Улсынхаа шилдэг Их Сургууль болох Монгол Улсын Их Сургуулийг төгсөөд тэндээ багшилж байсан хүний хувьд, дээр нь оюуны өв уурхай болсон олон сургуультай АНУ-ын сургуульд суралцаж, докторын зэрэг хамгаалсан хүний хувьд бас цааш нь дэлхийд шилдэг сургуульд тооцогддог сургуульд багшилж байсан хүний хувьд 60 орчим эрдэм шинжилгээний бүтээл хэвлүүлсэн эрдэмтний хувьд би энэ асуудалд бол байнга сэтгэл зовж ирсэн. Миний сэтгэл эмзэглэж байдаг.

Дээр нь эрүүл мэндийн тусламж үйлчилгээний чиглэлээр бол бид нар маш олон зүйлийг ярьж болно. Өнөөдөр эмнэлгийн орны хүртээмжийн асуудал, өвөл болоод ханиадны улирал эхлэхээр хүүхдүүдээ бид нар хэвтүүлэх ор байхгүй эмчлэх газар байхгүй эмнэлгийн коридорт хэвтүүлж эмчилж байгаа. Тэгэхээр эдгээр хүртээмжийн асуудлыг хараад өдий хүртэл бид менежментийг нь хийж чадахгүй яагаад зөв шийдвэрийг гаргаж чадахгүй хүрч ирсэн бэ гээд ярих юм бол их урт түүх болно.

Тэгэхээр өнөөдөр Нийгмийн бодлогын байнгын хорооны даргад нэр дэвшиж байгаа Оюунхорол гишүүн бол олон удаа сонгогдсон Монголдоо нэртэй төрийн түшээ. Энэ бол ойлгомжтой. Тэгэхээр би энэ хүнийг хүндэлж явдаг. Тэгэхээр энэ нэр дэвшигчийн талаар олон юм ярих нь илүүц биз.

Намайг сайн мэдэхгүй байж магадгүй, шинэ гишүүн Агваанлувсангийн Ундраа хэн юм бэ гэдэг талаар товч танилцуулга хийгээд өөрийнхөө нэрийг дэвшүүлж байна. Өнөөдөр энэ бол бас Монголын нийгэмд байгаа шийдвэр гаргах процесс, манай Монгол ардын нам, би Монгол ардын намын гишүүн. Манай намын бодлого чиглэл яаж явж байгаа талаар хүмүүст нэгийг бодуулж, хоёрыг тунгаах боломж өгөх гэж би нэр дэвшиж байна.

Намайг Агваанлувсангийн Ундраа гэдэг. Нэг минут үдэж байна. Нэг минутад багтаагаад өөрийгөө танилцуулах ёстой байх гэж бодож байна.

Би 1973 онд Улаанбаатар хотын Налайх дүүрэгт төрсөн. Налайхад 8 дугаар анги төгсөөд Монгол Улсын Их Сургуулийн дэргэдэх Физик, Математикийн гүнзгийрүүлсэн сургалттай ангийн улс даяар шигшиж авсан хүүхдийн нэг болж физикийн ангид орж суралцаад 89 онд 10 дугаар ангиа Монгол Улсын Их Сургуулийн дэргэдэх гүнзгийрүүлсэн сургалттай ангийг төгссөн. Тэгээд 1994 онд Монгол Улсын Их Сургуулийн физикийн ангийг онц дүнтэй төгссөн. Дараа нь Их Сургуульдаа багшилж байгаад Итали Улсын Дрест хотод олон улсын онолын физикийн төвд явж мастерын зэрэгтэй дүйцэхүйц зэрэг хамгаалсан. Өмнө нь бас Монгол Улсын Их Сургуульд физикээр хамгаалсан. Тэгээд АНУ-д 1998-2002 онд физикийн чиглэлээр суралцаж докторын зэрэг хамгаалсан. Эрдэм шинжилгээний 60 орчим бүтээл хэвлүүлж олон улсын 20 гаруй оронд очиж илтгэл лекц уншиж байсан. Тэгээд АНУ-ын Стэнфордын Их Сургуульд олон улсын бодлого судлалын тэнхимд багшилж байсан. Улсын Их Хурлын гишүүнээр 2016 оноос хойш сонгогдон ажиллаж байна. Баярлалаа.

**Ё.Баатарбилэг:** Ундраа гишүүн нэр дэвшиж байна. одоо Тогтохсүрэн даргын танилцуулга болон Ундраа гишүүний танилцуулгатай холбоотой өөр нэр дэвших одоо түрүүн нөгөө хэлэлцэх асуудал яаж байгаад Ундраа гишүүн орж ирээгүй байж байгаад сая орж ирсэн учраас дараалал ийм болж байгаа шүү. Түүнээс биш эхний хэсэг дээрээ нөгөө нэр дэвшилтийн юу нь явдаг учраас.

Ингээд өөр нэр дэвших саналтай гишүүд байна уу. Нэр дэвшилтийг хаалаа. Хоёр нэр дэвшигчтэй холбоотой чуулганы хуралдааны дэгийн тухай хуулийн 15.4-т заасны дагуу гишүүд нэр дэвшигчдээс асуух асуулттай гишүүд байвал нэрсээ өгье.

Асуулт байхгүй байна. Үг хэлэх гишүүд байна уу. Оюунхорол гишүүнээр тасаллаа. Удраа гишүүн.

**А.Ундраа:** Өнөөдөр 2019 оны 3 дугаар сарын 27-ны өдөр Улсын Их Хурлын ээлжит бус чуулган өндөрлөх дөхөж байна. Тэгээд Нийгмийн бодлогын байнгын хорооны энэ хуралдаанаар бид Нийгмийн бодлогын байнгын хороог даргалах хүнийг сонгохоор Улсын Их Хурлын гишүүд бид хуран цуглаад байна. Тэгэхээр өнөөдөр ялагдсан ч, ялсан ч хамаагүй ямар ч байсан би нэр дэвшье гэж зориг шулуудаад орж ирлээ.

Өчигдөр бид Улсын Их Хурал дээр маш хүнд шийдвэр гаргасан. Тэгээд Монголын ард түмэн хуульчид шүүх болон хууль тогтоох засаглалын ажиллаж байгаа бүх хүмүүс шударгаар ажиллаж байгаа бүх хүмүүс тэр дотор шударга ажиллаж байгаа. Хүмүүс бий л дээ. Гэхдээ шударга бусаар явж байгаа маш олон хүн бий. Хурал дээр гарсан шийдвэр 1990-ээд оны эхэн үед бидний сонгогдсон ардчилал, хүний эрх, Үндсэн хуулийн зарчмаар ажиллах энэ зарчмаас асар том ухрал боллоо гэж би үзэж байгаа учраас би өнөөдөр Монгол ардын намын гишүүн манай намын гишүүн олонхоороо ийм шийдвэрийг дэмжээд ингээд сууж байгаад бол гутаж байна. Гутарч байна.

Тийм болохоор аливаа бэрхшээ хүмүүсийг мохоох биш хурцлах ёстой гэж би үздэг учраас өнөөдөр энэ хуралдаанд орж ирж нэрээ дэвшүүлье гэж шийдсэн юм. Энэ талаар бид хэн нь Байнгын хорооны дарга болох вэ гэдэг ийм тохироог ханцуйн дотроо хийж байгаа ч юм шиг иймэрхүү тохироо бол явж ирсэн байж болзошгүй. Би тэрийг бол сайн мэдэхгүй, үгүй ч байж магадгүй. Гэхдээ ямар ч гэсэн өнөөдөр цэнхэр дэлгэцээр манай хуралдааныг үзээд сууж байгаа олон олон залуучууд хүмүүст ямар хэлбэрээр улс төрийн тохироонууд хийгддэг вэ. Яаж шийдвэр гардаг вэ гээд энэ процессын талаар дараа дараа олон удаагийн үгээрээ бас тодорхой хэмжээнд ил гаргаж тавья гэж бодож байна. Өнөөдөр бид нийгмээ эрүүлжүүлье, энэ оюун санааны бөглөрөөнөөсөө гаръя гэвэл бид нар үнэхээр зоригтой байх ёстой. Зөв шийдвэрүүдийг гаргаж явах ёстой үүнээс цааш.

Тийм учраас би энэ нэр дэвших боломж олдсон дээр нэрээ дэвшүүлье. Ялсан ч ялагдсан ч хамаагүй энэ үгийг би Монголын ард түмэн сонсоосой гэж хүсэж байна.

Тэгээд аливаа нэг систем нь үнэхээр гацсан байгаа бол энэ гацаанаас гарах өнөөдөр Улаанбаатарын түгжрээг л бид нар ярьж байна Тогтохсүрэн дарга аа. Аймгуудын түгжрээ бол Улаанбаатарынх шиг арай хэцүү биш байх л даа. Гэхдээ та бол орон нутагт олон жил ажиллаж байсан Улаанбаатарт нүүж ирээд энэ Улаанбаатарын түгжрээнээс залхаж байгаа байх тийм үү. Тэгэхээр бид нар өнөөдөр замын түгжрээнээс бүгдээрээ залхаж байна. Гэтэл бид нарт бүр нэг ноцтой илүү түгжрээ бол оюун санааны түгжрээ байна шүү дээ. Үнэт зүйлийн түгжрээ байна шүү дээ. Оюун санааны түгжрээнээс Монголчууд бид өнөөдөр гарах хэрэгтэй. Тэгэхээр Оюун санааны түгжрээнээс гарахын төлөө гарцгаая гэж уриалахын тулд бид нар өнөөдөр нэрээ дэвшүүлж байгаа юм.

Бас нэг өөр зүйлийг бол хэлэх нь зүйтэй гэж бодож байна. Би Оюунхорол гишүүнийг бол маш олон зүйл дээр мундаг шийдвэр гаргаж байхыг нь бол харсан. Маш их хүнд хүнд үеийг даван туулж бараг цор ганцаараа тэр үеийн дарангуйлал тогтоосон хүний эсрэг зогсож байхыг нь ч хүртэл түүхийг нь мэднэ. Нөгөө хүний хийсэн ажил өөрийнх нь өмнөөс ярьдаг гэдэг шиг тэгэхээр би бас төрийн ажил тодорхой хэмжээнд хийж ирлээ. Төрийн түшээ хэдэн жил явж ирлээ. Бас хүндэтгэх хүнээ хүндэтгэлгүй яах вэ. Гэхдээ бид бас өнөөдөр цагаан цаасан дээр хараар бичсэн асуудлууд байна. Та бол одоо Монголын нэлээд нэр хүндтэй хувийн сургуулийн захирал хийж байсан. Би бол таныг одоо үндэслэн байгуулагчдын нэг гэж ойлгодог.

Тэгэхээр хувийн сургуулиудын чанарыг сайжруулах, улсын сургуулиудын чанарыг сайжруулах тоог цөөлөн чанарыг сайжруулаад цаг үеийнхээ хэрэгцээнд уялдуулах чиглэлээр хийх ажил бол маш их байгаа. Тийм болохоор би ашиг сонирхлын зөрчил гаргах шийдвэрүүд гарах вий. Түүнээс бас болгоомжилж хандах нь зүйтэй гэж үзэж байна. Тэгэхээр энэ үүднээсээ таныг бас анхаарч өөрөө ёстой, жудагтай үлгэр жишээ болж чадах төрийн түшээ хүн учраас нэрээ татаач гэж уриалмаар байна. Баярлалаа.

**Ё.Баатарбилэг:** Оюунхорол гишүүн.

**Д.Оюунхорол:**Байнгын хорооны гишүүдийн энэ өдрийн амгаланг айлтгая. Монгол ардын намын бүлгийн дарга Тогтохсүрэнд болон намын бүлгийнхээ хамт олонд бас талархал илэрхийлье. Байнгын хорооны даргад нэр дэвшүүлж миний нэрийг Байнгын хороонд танилцуулсан танилцуулгаасаа ерөнхийдөө миний ажил амьдралын талаарх туршлагыг сонссон байх гэж бодож байна. Би Нийгмийн бодлогын байнгын хорооны даргаар урд нь ажиллаж байсан. Энэ бол их том Байнгын хороо байдаг. Нийгмийн бодлогын байнгын хороо бол өнөөдөр Монгол ардын намын мөрийн хөтөлбөрийн бараг 40-өөд заалтыг 2016 оны сонгуулийн мөрийн хөтөлбөрийг боловсруулахад одоо Монгол ардын намын цөөнхийн 26 бүлгийн гишүүнийг төлөөлж бид бол ажиллаж оруулж байсан. Энэ намын мөрийн хөтөлбөрийн хэрэгжилтийг хангах өнөөдөр энэ олон зүйл заалтыг ажил хэрэг болгохын төлөө ажиллах бидний одоо туршлагыг бас нам авч ашиглая гэж бодож байгаа гэж бодож байна. Нөгөө талаас Ундраа гишүүнийг бас хүндэтгэж байна.

Ер нь бол манай Нийгмийн бодлогын Байнгын хорооны хамгийн гол асуудал бол тогтвортой хөгжлийн зорилтыг хангах чиглэлээр бол бид нар маш олон асуудлыг шийдэх ёстой. Энэ том Байнгын хороог бол Ундраа гишүүн ахалж ажилласан юм байна гэж Байнгын хорооны ажилтай танилцаж байхад сая өнөөдөр би бол олж харсан. Өнөөдөр тогтвортой хөгжлийн зорилтын 17 зорилтын үндсэндээ бол 12 зорилт нь бол Монгол Улсад бол Боловсрол, соёл, шинжлэх ухаан, нийгмийн бодлогын байнгын хороонд хамааралтай гэж үздэг. Энэ асуудал дээр бол тодорхой асуудлуудыг шийдвэрлэх чиглэлээр өнгөрсөн 2 жилийн хугацаанд би Ундраа гишүүнийг бас ямар зүйл хийсэн юм бол гэж бодогдож суулаа.

Үнэхээр ядуурлыг бууруулах чиглэлээр багш нарын, сувилагчдын цалин хөлсийг нэмэгдүүлэх, нийгмийн асуудлыг шийдвэрлэх өнөөдөр энэ нийгмийн салбарын өмнө тулгамдсан байгаа хуримтлагдсан олон асуудлуудыг шийдвэрлэх чиглэлээр бид бол олон ажлуудыг хийж ирсэн. Хийж байсан. Цаашдаа ч хийх ёстой. Өнөөдөр нийгмийн бодлогын байнгын хороон дээр хамгийн гол олон асуудлын нэг бол ажилгүйдэл ядуурлыг бууруулах орлогын тэгш байдлыг арилгах нөгөө талаас энэ бүх нийтийг хамарсан боловсролын асуудал тэр тусмаа энэ иргэний боловсролыг одоо онцгой төрийн бодлогын анхаарлын төвд оруулах хэрэгтэй юм байна.

Ундраа сая ярьж байх шиг байна. Ер нь бол энэ оюуны хоосролд орсон байгаа нийгмээ бид нар яаж залж удирдах вэ гэж. Өнөөдрийн Боловсролын хуулин дээр бид нар бас тодорхой олон зүйл заалтуудыг өөрчлөх шаардлагатай гэж үздэг. Хүмүүжил гэдэг үгийг боловсролын хуулиас авч хаясан асуудал нь бол өнөөдөр нийгмийг ийм хариуцлагагүй эмх замбараагүй болгосон гэж боддог. Тийм учраас цаашдаа бид иргэний боловсролын асуудал дээр онцгой анхаарч ер нь бол боловсролын хуулинд иргэний боловсролыг заавал үздэг хичээлийн жагсаалтад оруулж сунгадаг биш энэ хичээлийг үзсэнээр хүн болгож төлөвшүүлэх Монгол хүнийг бид нар зөв бэлдэх, Монголынхоо түүх, соёл, зан заншил өв уламжлалыг мэддэг хүн бэлдэх хэрэгтэй байна гэж бодож байгаа юм. ингэж чадах юм бол бид нар энэ оюуны хоосролд орох гэж байгаа энэ залуу үеэ бас аварна гэж бодож байгаа юм. Тэгээд заавал үздэг хичээлийн жагсаалтад оруулж шалгалт авдаг болгох. Хариуцлагатай болгох ийм зайлшгүй шаардлага байна гэж хардаг. Энэ Байнгын хороон дээр нэг анхаарал татаж байгаа гол асуудал бол хүн амын хөгжлийн бодлогын асуудал дээр бол бид онцгой анхаарлаа хандуулж ажиллах ёстой.

Өнөөдөр гэр бүлийн тухай хуулийг Нийгмийн бодлого, боловсрол, соёл, шинжлэх ухааны байнгын хороо Улсын Их Хурлаар оруулж батлуулах шаардлагатай гэж боддог. Энэ асуудал дээр бид нар онцгой анхаарч байж энэ хүн ам зүйн бодлогоо зөв явуулах Монгол Улсын хүн ам зүйн бодлогыг дэмжсэн олон шийдвэрүүдийг гаргах. Хүүхэд төрүүлсэн эцэг эх, хүүхдээ өсгөж байгаа эцэг эхчүүдийг дэмжих, хүүхэд төрүүлж байгаа ээж нарыг хүүхдээ өсгөхөд нь зориулсан хөрөнгө оруулалтуудыг Монгол Улсын төрийн бодлогоор дэмжих ёстой.

Би энэ хуулийг Байнгын хорооны дарга байхдаа, Байнгын хорооны гишүүн байхдаа энэ хуулийг санаачилж, ахалж батлуулж байсан. Өнөөдөр бас тодорхой санхүүжилтийн эх үүсвэрүүд нь шийдэгдэж чадаагүй явж байгаа. Эрүүл мэндийн салбар дээр бид бол онцгой анхаарах ёстой. Өнөөдөр Монгол Улс төрөөс эрүүл мэндийн салбарыг хүртээмжтэй болгох, эрүүл мэндийн салбарт хуримтлагдсан олон асуудлыг шийдвэрлэх ийм зайлшгүй шаардлагатай байна. Монгол Улсад бол өнөөдөр хавдрын өвчлөл бол маш их байна. Онцгой бид нарын анхаарах асуудал буюу объект нь бол өнөөдөр хавдрын асуудал гэж үзэж байгаа. Тэгэхээр энэ хавдар судлалын эмнэлэг дээр ороод гарахад тэнд байгаа хүн хэвтэн эмчлүүлэх гэж байгаа хүний тоо, очер хүлээсэн үхэлтэй өрсөлдөж байгаа хүмүүсийн тоог харахад бол үнэхээр хэцүү харамсалтай ийм зүйл байгаа. Тийм учраас энэ дээр бол төрийн зөв .../минут дуусав/.

**Ё.Баатарбилэг:** Оюунхорол гишүүнд 1 минут нэмье.

**Д.Оюунхорол:** Минут их бага юм байна. Боловсрол, шинжлэх ухааны яам гэдэг бол соёлын салбар гээд маш том салбар байна. Биеийн тамир, спортын салбар гээд том салбар байна. Эрүүл мэнд, боловсрол, шинжлэх ухаан гээд энэ олон салбаруудыг одоо бүхэлд нь зөв бодлогоор явуулах чигийг бол яамдын өнөөдөр томилогдон ажиллаж байгаа сайд нар чиглэл гаргах хамтран ажиллаж хууль, тогтоомжийн өөрчлөлтүүдийг хийх дэмжлэг үзүүлэх ийм үүрэгтэй гэж ойлгож байгаа. Тэгэхээр энэ чиглэлээр бол дагнаж ажилладаг олон гишүүд байдаг юм байна. Энэ чиглэлүүдээр дагнаж ажиллуулах олон асуудлыг шийднэ.

Хоёрдугаарт Ундраа гишүүнд маш хатуу хариулт хэлье. Би өнөөдөр Улсын Их Хуралд 4 удаа сонгогдохдоо Улсын Их Хурал дээр ямар ч асуудалд эрх ашиг сонирхлын зөрчил гаргаж байгаагүй ээ Ундраа гишүүн ээ. Би өнөөдөр Монголын улс төрд жишиг болгосон шударга ёсыг .../минут дуусав/.

**Ё.Баатарбилэг:** Нэр дэвшигчид үг хэллээ. Одоо Нийгмийн бодлого, боловсрол, соёл, шинжлэх ухааны байнгын хорооны даргаар нэр дэвшигчдийг санал хураалт явуулна. Улсын Их Хурлын чуулганы хуралдааны дэгийн тухай хуулийн 15.1-д болохоор Байнгын хороо бүрэлдэхүүнд нь орсон гишүүдийн дотроос олонхын саналаар Байнгын хорооны даргад нэр дэвшүүлнэ.

15.2-т нэгдсэн хуралдаан, Байнгын хорооны санал, дүгнэлтийг үндэслэн хүн тус бүрээр ил санал хураалт явуулж олонхын санал авсан нэр дэвшигчийг Байнгын хорооны даргаар сонгох тухай тогтоол батлагдсанд тооцно гэсэн дэгийн тухай хуулийн заалт байна. Ингээд нэр дэвшигч тус бүрээр санал хураалтыг илээр явуулна. Нэр дэвшсэн дарааллаар явуулах юм байна.

Ингээд Нийгмийн бодлого, боловсрол, соёл, шинжлэх ухааны байнгын хорооны даргаар Улсын Их Хурлын Монгол ардын намын бүлгээс нэр дэвшүүлсэн Улсын Их Хурлын гишүүн Дуламсүрэнгийн Оюунхоролыг сонгохыг дэмжье гэсэн саналын томьёоллоор санал хураалт явуулъя.

Санал хураалт. 11 гишүүн оролцож, 9 гишүүн дэмжиж 81.8 хувиар санал дэмжигдлээ.

Ундраа гишүүн дээр санал хураалт явуулна. Хүн тус бүрээр гэж байгаа. Нийгмийн бодлого, боловсрол, соёл, шинжлэх ухааны байнгын хорооны даргаар Улсын Их Хурлын гишүүн Ундрааг сонгох саналыг дэмжье гэсэн саналын томьёоллоор санал хураалт явуулна.

Санал хураалт. 11 гишүүн оролцож, 3 гишүүн дэмжиж, 27.3 хувиар.

Санал хураалтын дүнг танилцууллаа.

Байнгын хорооны санал, дүгнэлтийг унших гишүүнээр Цогзолмаа гишүүнийг томиллоо.

Байнгын хорооны даргыг сонгох тухай асуудлыг хэлэлцэж дууслаа. Санал, дүгнэлт болон Улсын Их Хурлын тогтоолын төслийг тус Байнгын хорооноос нэгдсэн хуралдаанд оруулна. Өнөөдрийн хуралдаан өндөрлөлөө.

**Дууны бичлэгээс буулгасан:**

 ПРОТОКОЛЫН АЛБАНЫ

ШИНЖЭЭЧ П.МЯДАГМАА